5. ΑΝΑΓΚ. ΝΟΜΟΣ υπ’ αριθ. 908 της 8/11 Φεβρ. 1946 (ΦΕΚ Α΄ 42)  Περί των εκ του Δημοσίου Ταμείου παρεχομένων επιχορηγήσεων εις Φιλανθρωπικά Ιδρύματα.  Άρθρ.1.-1.Από 1 Απρ. 1946 αι προς Φιλανθρωπικά Ιδρύματα, Σωματεία ή Συλλόγους επιχορηγήσεις του Δημοσίου δεν δύνανται να είναι ανώτεραι κατ’ έτος των ετησίων αυτών εισπράξεων. Ως έσοδα των περί ων το παρόν Ιδρυμάτων νοούνται τα εκ πάσης πηγής προερχόμενα τοιαύτα εξαιρέσει των εκ συνάψεως δανείων. 2.Αι κατά την προηγουμένην παράγραφον προβλεπόμεναι επιχορηγήσεις δύνανται να προκαταβάλλωνται τμηματικώς κατά τριμηνίαν ή και κατά μήνα μετά γνώμην της εν άρθρ. 4 του παρόντος προβλεπομένης Επιτροπής, του προκαταβαλλομένου ποσού μη δυναμένου να είναι ανωτέρου των κατά το αμέσως προηγούμενον ανάλογον χρονικόν διάστημα πραγματοποιηθέντων εσόδων του Ιδρύματος, Σωματείου ή Συλλόγου. Άρθρ.2.-Αι κατά την πρώτην παράγραφον του προηγουμένου άρθρου του παρόντος παρεχόμεναι επιχορηγήσεις του Δημοσίου περιορίζονται εις ποσόν ίσον μέχρι του ημίσεως των εξ εσόδων εισπράξεων των περί ων πρόκειται Ιδρυμάτων, Σωματείων ή Συλλόγων, εις περίπτωσιν καθ’ ην τα πάσης φύσεως έξοδα διοικήσεως αυτών είναι ανώτερα των 50% του συνόλου των εξόδων των. Άρθρ.3.-Εν περιπτώσει όλως εξαιρετικής φιλανθρωπικής δράσεως ιδρύματός τινος διαπιστουμένης υπό των αρμοδίων υπηρεσιών του Υπουργείου Εθνικής Προνοίας ή όπου δεν υφίστανται τοιαύται, υπό των κατά τόπους Νομαρχών δύναται να παρέχηται εις τούτο έκτακτος επιχορήγησις του Δημοσίου μετά γνώμην της κατά το άρθρ. 4 του παρόντος προβλεπομένης Επιτροπής. Άρθρ.4-6.(Αφεώρων την σύνδεσιν και λειτουργίαν Επιτροπής προς εφαρμογήν των διατάξεων των άρθρ. 1-3. Η Επιτροπή αύτη κατηργήθη δια του άρθρ. 102 του Β.Δ. 682/1960 περί Οργανισμού του Υπ. Προνοίας). Άρθρ.7.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως.   